CELEX: 22008D0128
Language: bg
Date: 2008-01-22 00:00:00
Title: 2008/128/ЕО: Решение № 1/2008 на Временния комитет ЕО—Черна гора от 22 януари 2008 година относно неговия процедурен правилник, включително общите условия за реда на работа и структурата на подкомитетите ЕО—Черна гора

19.2.2008   
            
            
               BG
            
            
               Официален вестник на Европейския съюз
            
            
               L 43/16
            
         
      РЕШЕНИЕ № 1/2008 НА ВРЕМЕННИЯ КОМИТЕТ ЕО—ЧЕРНА ГОРА
   
   от 22 януари 2008 година
   относно неговия процедурен правилник, включително общите условия за реда на работа и структурата на подкомитетите ЕО—Черна гора
   (2008/128/ЕО)
   ВРЕМЕННИЯТ КОМИТЕТ ЕО—ЧЕРНА ГОРА,
   Като взе предвид Временното споразумение относно търговия и свързаните с търговия въпроси между Европейската общност, от една страна, и Република Черна гора, от друга страна (1) (наричано по-долу „Временното споразумение“), подписано на 15 октомври 2007 г., и по-специално член 44 от него,
   РЕШИ:
   Член 1
   Председателство
   Временният комитет се председателства последователно, за период от 12 месеца, от представител на Комисията на Европейските общности (наричана по-долу „Европейската комисия“) от името на Европейската общност (наричана по-долу „Общността“) и от представител на правителството на Черна гора. Първият период обаче започва на датата на първото заседание на Временния комитет и приключва на 31 декември същата година.
   Член 2
   Заседания
   Временният комитет заседава редовно веднъж годишно в Брюксел или в Подгорица, както се споразумяха двете страни. Специални заседания на Временния комитет могат да бъдат свиквани при взаимно съгласие по искане на една от страните.
   Заседанията се свикват от председателя.
   Освен ако не е договорено друго, заседанията на Временния комитет не са публични.
   Член 3
   Делегации
   Преди всяко заседание председателят се информира за очаквания състав на делегацията на всяка страна.
   Представител на Европейската инвестиционна банка (ЕИБ) може да присъства на заседанията на Временния комитет като наблюдател, когато в дневния ред се явят въпроси, които касаят ЕИБ.
   Временният комитет може да покани лица, които не са членове, на своите заседания, за да предоставят информация по отделни въпроси.
   Държавите-членки на Общността се информират за заседанията на Временния комитет.
   Член 4
   Секретариат
   Длъжностно лице на Европейската комисия и длъжностно лице на Черна гора действат съвместно като секретари на Временния комитет.
   Член 5
   Кореспонденция
   Цялата кореспонденция до и от председателя на Временния комитет се предава на двамата секретари. Двамата секретари осигуряват тази кореспонденция, когато е уместно, да се предава на съответните им представители във Временния комитет.
   Член 6
   Дневен ред на заседанията
   1.   Председателят и секретарите съставят предварителен дневен ред за всяко заседание не по-късно от 15 работни дни преди започване на заседанието.
   Предварителният дневен ред включва точките, за които секретарите са получили искане да бъдат включени в дневния ред не по-късно от 21 работни дни преди началото на заседанието, с изключение на това точки не се вписват в предварителния дневен ред, освен ако подкрепящата документация е предадена на секретарите не по-късно от датата на изпращане на предварителния дневен ред.
   Дневният ред се приема от Временния комитет в началото на всяко заседание. Точки, различни от тези, които се съдържат в предварителния дневен ред, могат да бъдат включени в дневния ред със съгласието на двете страни.
   2.   Председателят може, със съгласие на двете страни, да съкрати сроковете, посочени в параграф 1, за да се вземат предвид изискванията на определен случай.
   Член 7
   Протокол
   Проектът на протокол от всяко заседание на Временния комитет се съставя от страната домакин на заседанието. Той посочва взетите решения и препоръки и приетите заключения. В срок два месеца след заседанието проектът на протокола се представя на Временния комитет за одобрение. След като бъде одобрен, протоколът се подписва от председателя и двамата секретари, като всяка от страните запазва по един оригинален екземпляр. Копие от протокола се изпраща на всеки от адресатите, посочени в член 5.
   Член 8
   Обсъждания
   Временният комитет взима своите решения и препоръки с взаимно съгласие на страните.
   В периода между заседанията Временният комитет може да взима решения или да отправя препоръки чрез писмена процедура, ако двете страни се съгласят затова.
   Решенията и препоръките на Временния комитет по смисъла на член 45 от Временното споразумение се озаглавяват съответно „Решение“ и „Препоръка“, следвани от сериен номер, датата на тяхното приемане и описание на техния предмет.
   Решенията и препоръките на Временния комитет се подписват от председателя и се заверяват от двамата секретари.
   Решенията, взети от Временния комитет, се публикуват от страните в съответните им официални издания. Всяка страна може да решава относно публикуването на всеки друг акт, приет от Временния комитет.
   Член 9
   Езици
   Официалните езици на Временния комитет са официалните езици на двете страни.
   Освен ако не е решено друго, Временният комитет основава обсъжданията си на документацията, подготвена на тези езици.
   Член 10
   Разходи
   Общността и Република Черна гора поемат разходите, които възникват във връзка с тяхното участие в заседанията на Временния комитет и на подкомитетите, по отношение както на персонала, пътните и дневните разходи, така и на пощенските и телекомуникационните разходи.
   Разходите, свързани с устен превод, писмен превод и размножаване на документите за заседанията, както и други разходи, свързани с материалната организация на заседанията, се поемат от страната домакин на заседанието.
   Член 11
   Структура на подкомитетите
   Общите условия за реда на работа и структурата на подкомитетите, сформирани, за да подпомагат Временния комитет при изпълнението на неговите задължения, са уредени в приложението.
   Подкомитетите се състоят от представители на двете страни. Те се председателстват последователно от двете страни в съответствие с член 1.
   Подкомитетите работят под ръководството на Временния комитет, на който докладват след всяко тяхно заседание. Те не взимат решения, но могат да правят препоръки на Временния комитет.
   Временният комитет може да реши да закрие който и да е съществуващ подкомитет, да измени неговите общи условия за реда на работа или да създаде нов подкомитет, за да го подпомага при изпълнение на задълженията му.
   
      Съставено в Брюксел на 22 януари 2008 година.
      
         
            За Временния комитет
         
         
            Председател
         
         P. MIREL
         
      
   
   
      (1)  ОВ L 345, 28.12.2007 г., стр. 2.
   
      ПРИЛОЖЕНИЕ
      ОБЩИ УСЛОВИЯ ЗА РЕДА НА РАБОТА И СТРУКТУРАТА НА ПОДКОМИТЕТИТЕ ЧЕРНА ГОРА—ЕО
      1.   Състав и председателство
      В съответствие с член 11, втори параграф от Процедурния правилник подкомитетите се състоят от представители на Европейската комисия и представители на правителството на Черна гора. Те се председателстват последователно от двете страни в съответствие с член 1 от Процедурния правилник. Държавите-членки се информират относно заседанията на подкомитетите.
      2.   Секретариат
      Длъжностно лице на Европейската комисия и длъжностно лице на правителството на Черна гора действат съвместно като секретари на всеки от подкомитетите.
      Всички съобщения относно подкомитетите се предават на секретарите на съответните подкомитети.
      3.   Заседания
      Подкомитетите заседават редовно веднъж годишно, както и когато обстоятелствата го изискват със съгласието на двете страни. Всяко заседание на подкомитет се провежда във време и на място, договорено между двете страни.
      Ако и двете страни са съгласни, подкомитетите могат да поканят експерти на заседанията си да предоставят исканата специфична информация.
      4.   Предмет
      Подкомитетите обсъждат въпроси в съответствие с мултидисциплинарната структура на подкомитетите, описана в точка 7. Изпълнението на Временното споразумение и на Европейското партньорство, подготовката за изпълнение на Споразумението за стабилизиране и асоцииране и напредъкът по отношение на сближаването, изпълнението и налагането на законодателството се оценяват във всички съответни области. Подкомитетите разглеждат всички проблеми, които могат да възникнат в съответните им сектори, и предлагат възможни стъпки, които да се предприемат.
      Подкомитетите служат също така за форуми за по-нататъшно изясняване на достиженията на правото на Общността и правят преглед на напредъка, постигнат от Черна гора, по приспособяване към достиженията на правото на ЕС в съответствие с ангажиментите, поети съгласно Временното споразумение.
      5.   Протокол
      Проектите на протоколите от всяко заседание на подкомитет се изготвят в срок два месеца след заседанието. След постигането на съгласие от двете страни копие от протоколите се изпраща от секретарите на подкомитетите до секретарите на Временния комитет.
      6.   Публичност
      Освен ако не е решено друго, заседанията на подкомитетите не са публични.
      7.   Структура на подкомитетите
      
                  1.
               
               
                  Подкомитет по търговия, промишленост, митници, данъчно облагане и сътрудничество с други страни кандидатки (членове 3, 4—8, 19—33, 42 и 53 от Временното споразумение),
               
            
                  2.
               
               
                  Подкомитет по земеделие и рибарство (член 9, член 11, параграфи 2 и 3, членове 10, 13, член 12, параграф 2, членове 14, 15 и 18 от Временното споразумение),
               
            
                  3.
               
               
                  Подкомитет по вътрешен пазар и конкуренция (членове 36, 37, член 38 с Протокол 4, членове 39, 40 и 41 от Временното споразумение),
               
            
                  4.
               
               
                  Подкомитет по икономически и финансови въпроси и статистика (член 35 и член 38, параграф 7, буква б) от Временното споразумение),
               
            
                  5.
               
               
                  Подкомитет по транспорт (член 34 от Временното споразумение).